POLARD
నోబాల్‌ వేసి శతకాన్ని అడ్డుకున్నాడు
న్యూఢిల్లీ: కరేబియన్‌ ప్రీమియర్‌ లీగ్‌లో భాగంగా సెయింట్‌ కిట్స్‌ అండ్‌ నీవిస్‌ పాట్రియాట్స్‌-బార్బడోస్‌ ట్రిడెంట్స్‌ మధ్య జరిగిన మ్యాచ్‌లో ఆసక్తికరమైన సన్నివేశం చోటు చేసుకుంది. బార్బడోస్‌కి ప్రాతినిధ్యం వహిస్తోన్న కీరన్‌ పొలార్డ్‌ నో బాల్‌ చేయడంతో ఎవిన్‌ లూయిస్‌ శతకం తృటిలో చేజారింది. అంతేకాదు అతి తక్కువ బంతుల్లో శతకం సాధించే అవకాశం కూడా లూయిస్‌కి మిస్స య్యింది. టోర్నీలో భాగంగా సెయింట్‌ కిట్స్‌ అండ్‌ నీవిస్‌ పాట్రియాట్స్‌-బార్బడోస్‌ ట్రిడెంట్స్‌ మధ్య జరిగిన మ్యాచ్‌లో తొలుత బ్యాటింగ్‌ చేసిన బార్బడోస్‌ జట్టు 128 పరుగులు చేసింది. అనంతరం సెయింట్‌ కిట్స్‌ జట్టుఇ క్రిస్‌ గేల్‌-లూయిస్‌ ఓపెనర్లుగా బరిలోకి దిగారు.
ఈఇద్దరి వీరోచిత ఇన్నింగ్స్‌తో 7 ఓవర్లలోనే సెయింట్‌ కిట్స్‌ జట్టు లక్ష్యాన్ని ఛేదించింది. ఈ క్రమంలో ఓ నాటకీయ పరిణామం చోటు చేసుకుంది. 7వ ఓవర్‌ వేసేందుకు కీరన్‌ పొలార్డ్‌ బంతిని అందుకున్నాడు. ఆరో బంతికి ఒక రన్‌ తీస్తే సెయింట్‌ కిట్స్‌ జట్టు విజయం సాధిస్తుంది. అలాగే స్ట్రెకింగ్‌లో ఉన్న లూయిస్‌ అప్పటికే 32 బంతుల్లో 97 పరుగులు చేసి ఉన్నారు. చివరి బంతిని బౌండరీకి తరలించి శతకం పూర్తి చేయాలని లూయిస్‌ భావించాడు. కానీ పొలార్డ్‌ ఆ అవకాశాన్ని లూయిస్‌కి ఇవ్వలేదు. నో బాల్‌ చేసి అతని శతకాన్ని అడ్డుకున్నాడు. దీంతో జట్టు విజయానికి కావల్సిన పరుగు వచ్చింది. కానీ శతకం చేజారడంతో లూయిస్‌ తీవ్ర నిరాశ చెందాడు.
ఈ మ్యాచ్‌లో 10 వికెట్ల తేడాతో సెయింట్‌ కిట్స్‌ జట్టు విజయం సాధించింది. మ్యాచ్‌ అనంతరం లూయిస్‌ మాట్లాడుతూ…శతకం చేజారడం చాలా బాధ కలిగించింది. కానీ 33 బంతుల్లో 97 పరుగులు రాబట్టాను. ఏదో ఒక రోజు శతకం సాధిస్తా అని అన్నారు. ఒకవేళ 33 బంతుల్లో లూయిస్‌ శతకం సాధించి ఉంటే ప్రీమియర్‌ లీగ్స్‌లో అతి తక్కువ బంతుల్లో శతకం సాధించిన రెండో ఆటగాడిగా రికార్డులెక్కేవాడు. గతంలో వెస్టిండీస్‌ ఆటగాడు క్రిస్‌ గేల్‌ 2013 ఐపిఎల్‌లో 30 బంతుల్లో శతకం సాధించి అగ్రస్థానంలో కొనసాగుతున్నాడు. క్రీడాస్పూర్తి లేకుండా ఇలా చేసినందుకు సోషల్‌ మీడియాలో నెటిజన్లు పొలార్డ్‌పై మండిపడుతున్నారు.